**Betlehemska hra – Jasličkári**

Pred vstupom do miestnosti spievajú: Nova radosť stala, jaka nebyvala,

Zvizda jasna nad vertepom, svitu vozsijala.

Kde Christos rodilsja, z Divy voplotivsja,

Jak čelovik Pelenami uboho povilsja.

**ANJEL**: (Vstúpi do miestnosti a hovorí):

Pán gazda, pani gazdiná a celá rodina. Dovoľte nám Betlehemskú hru zahrať.

Po dovolení hovorí: Poďte tu Kresťania, k jasličkám nášho Boha! Tu sa ponáhľajte, kráľa vitajte, lebo sa narodil ten, ktorý bol žiadaný, v meste Betleheme, v tom tmavom chlieve.

**FEDOR**: (vojde a hovorí)

Christos raždajetsja! Kto to tu spieva? Či to vtáčkovia? Či žiačikovia? Ani neviem, kde som sa tu zobral. Chodil som, blúdil som, po Betlehemských horách, troje krpce som zodral, valašku som stratil i ovečky potratil. Kto by mi ich prinavrátil, draho by som mu zaplatil. Bože moj, Bože moj, neviem čo mám robiť. Či mám na svojho brata Stacha zakričať? (buchne palicou)

Poď brate Stachu! Lebo som vo veľkom strachu.

**STACHO**: (vojde do miestnosti a hovorí) Christos raždajetsja!

**FEDOR**: Slavite Jeho!

**STACHO**: Braček Fedor, čo tak na mňa kričíš? Hádam si ovečky potratil v betlehemských horách?

**FEDOR**: Veru som potratil. Či si ich nevidel?

**STACHO**: Videl som, videl.

**FEDOR**: Prečo si ich nenavrátil?

**STACHO**: Preto som ich nenavrátil, lebo pri tej veľkej jasnosti, ledva som domov trafil.

**FEDOR**: Brate Stachu nevidel si nášho Baču?

**STACHO**: Videl som ho! Išiel poza dva tri duby, niesol krčah žinčice aj syra tri hrudy. (buchne palicou). Poď bača náš, pôjdeme spolu na salaš.

**BAČA**: (vojde do miestnosti) Christos raždajetsja!

**FEDOR** a **STACHO**: Slavite Jeho!

**BAČA**: Ja som bača z Rimavskej soboty, nenaučil som sa nijakej roboty, len bučky, pníčky preskakovať a švárne dievčatá milovať.

**FEDOR**: Braček Bača, nevidel si nášho KUBA?

**KUBO**: (vojde do miestnosti): Christos raždajetsja!!

**VŠETCI** **SPOLU**: Slavite Jeho!

**KUBO** (spieva a chodí do kolečka): Dobre bolo Kubovi, Kubovi, pokiaľ bol mladý, preskakoval bučky, pníčky aj staré klady. Len to zle urobil, že sa neoženil, pokiaľ bol mladý. Len to zle urobil, že sa neoženil, pokiaľ bol mladý.

**BAČA**: Keď sme sa už tu tak zišli, ľahnime si spať. Fedor za nás bude ovce pásť.

(STACHO, KUBO, BAČA si ľahnú spať)

**FEDOR**: (chodí okolo nich a spieva): Valasi, valasi, čo ste spravili? Spať ste poľahali, ovce nechali. S Bohom spočívajte, na to nič nedbajte, veď máte Fedorka, bystrého pacholka. Ja som Fedor hybký, nebojím sa bitky, bez boja obstojím, vlkov sa nebojím. Fanfárom, fanfárom, tri noci som nespal. Rád by som pospať, ale na koho ovce nechať?

(ďobne do Kuba palicou) KUBO ovce!

**KUBO**: Čo mi po tvojich ovciach?

**FEDOR**: Kubo ovce!

**KUBO**: Ja ti ovce pásť nebudem! Mám trošku tabáčku, zapálim si fajočku (pripaľuje si fajku)

**FEDOR**: (mávne rukou a ľahne si spať)

**ANJEL**: (spieva) Vo Strani Judejskoj Viflejem stojit, Zvizda nad Vertepom nizeňko blestit. Nebesa sijajut, anhely pojut, Predvičnomu Bohu slavu vozdajut. Nebesa sijajut, anhely pojut, Predvičnomu Bohu slavu vozdajut.

**ANJEL**: (kričí) Vstávajte pastieri! KUBO! STACHO! FEDOR!

**VŠETCI** **SPOLU**: (Pastieri vyskočia a spolu hovoria): Prečo nás voláš a spať nám nedáš?

**ANJEL**: Prečo tak dlho spíte a či nepočujete? Pozrite hore! Nebeská zora. Čo sa bojíte? Veľkú radosť vám z neba prinášam(-e) , lebo sa narodil Vykupiteľ sveta!

**FEDOR:** Skade ste?

**ANJEL**: Z toho...

**FEDOR**: Mesta Davidovho?

**ANJEL**: Nie z toho!

**FEDOR**: Ej veru ja vás nepoznám. Či ich ty Stachu poznáš?

**STACHO:** Ani ja ich nepoznám, či ich ty poznáš Bača?

**BAČA:** Ani ja ich nepoznám, či ich ty poznáš Kubo?

**KUBO:** Ako by som ich nepoznal? Moja hlava je po všetkých školáchcvičená a samou múdrosťou naplnená!

**FEDOR:** Staňme bratia a poďme nášho Isuska obdarovať!

(Všetci vstanú a do kolečka chodia a spievajú)

Roždestvo Tvoje Christe Bože naš, Vozsija mirovi svit razuma, v nem bo zvizdam služašči zvizdoju učachusja, Tebi klaňatisja Solncu pravdy, i Tebe vidity so Vysoty vostoka: Hospodi svala Tebi.

**FEDOR**: (kľakne si pred jasle) Isusko, ja ti podarujem také jablko jak Tvoje srdiečko, vezmi si a jedz.

**STACHO**: Isusko, ja ti podarujem takú klobásu, že ťa tri razy ňou opášu. Vezmi si a jedz.

**BAČA**: Isusko, ja ti podarujem tri hrudky syra, aby ti nebolo horúco ani zima. Vezmi si a jedz.

**ANJEL**: Kubo , poď na oferu.

**KUBO**: Nejdem. Bojím sa.

**ANJEL**: Neboj sa, tam je hviezda.

**KUBO**: Čo? Čo, aké hniezdo?

**ANJEL**: Kubo na oferu!

**KUBO**: Bojím sa!

**ANJEL**: Neboj sa, tam je panenka.

**KUBO**: Tak idem, keď je tam palenka. (kľakne si pred jasličky)

Isusko, Isusko, čo ja ti dám? Keď sám chudák nič nemám. Dám ti aspoň za hrsť sliviek, aby si nepovedal, že som všivák. Vezmi si a jedz.

**ANJEL**: Srdečne sa teším(-e), že nám Boh dal dožiť sa týchto radostných sviatkov Narodenia Pána Isusa Christa. Aby sme sa mohli s tým novonarodeným Isuskom v nebi radovať a spievať: Sláva Bohu na nebi a pokoj ľuďom na zemi. To vám srdečne vinšujem(-e) a prajem(-e).

**KUBO**: Vinšujem Vám vinšujem, na to Božie narodenie, hojnejšie, pokojnejšie roky dočkať. Nie také smutné, ale veselé, aby ste sa tak mali, ako mesiačik medzi hviezdičkami. To vám vinšujem, to vám Pane Bože daj.

**VŠETCI** **SPOLU**: Poďme že už poďme, lebo čas uteká, pastierska zornička za hory zachádza.

(spievajú) Zbohom ostávajte, dobre sa tu majte, na nás betlehemcov, v dobrom spomínajte.